Neuvoston päätöslauselma, annettu 8 päivänä kesäkuuta 1998, uusiutuvista energialähteistä



Virallinen lehti nro C 198 , 24/06/1998 s. 0001 - 0003



NEUVOSTON PÄÄTÖSLAUSELMA, annettu 8 päivänä kesäkuuta 1998, uusiutuvista energialähteistä (98/C 198/01) EUROOPAN UNIONIN NEUVOSTO, joka ottaa huomioon yhteisön strategiaa ja toimintasuunnitelmaa koskevan valkoisen kirjan "Tulevaisuuden energia: uusiutuvat energialähteet", ottaa huomioon uusiutuvista energialähteistä 27 päivänä kesäkuuta 1997 annetun neuvoston päätöslauselman, jossa viitataan muun muassa uusiutuvia energialähteitä koskevassa vihreässä kirjassa (1) mainittuun kunnianhimoiseen tavoitteeseen kaksinkertaistaa uusiutuvien energialähteiden kokonaisosuus yhteisössä vuoteen 2010 mennessä, ottaa huomioon ilmastonmuutosta koskevan Yhdistyneiden Kansakuntien puitesopimuksen Kioton pöytäkirjan sekä kestävän kehityksen toimintaohjelmaa koskevan vuoden 1992 Agenda 21:n, ottaa huomioon kasvua, kilpailukykyä ja työllisyyttä koskevan valkoisen kirjan, ottaa huomioon Altener-ohjelman ja energiapuiteohjelmasta sekä Euroopan yhteisön tutkimusta, teknologista kehittämistä ja esittelyä koskevasta viidennestä puiteohjelmasta käydyt keskustelut, ottaa huomioon sähkön sisämarkkinoita koskevia yhteisiä sääntöjä käsittelevän komission ensimmäisen kertomuksen, 1) ON YHTÄ MIELTÄ siitä, että on edistettävä uusiutuvien energialähteiden kestävää ja huomattavasti suurempaa käyttöä koko yhteisössä, koska siten voidaan hyödyllisellä tavalla edistää ympäristönsuojelua ja Kioton pöytäkirjan mukaisten sitoumusten täytäntöönpanoa, rajallisten energialähteiden hankintavarmuutta ja suojelua sekä taloudellista ja sosiaalista kehitystä yleisesti, mihin kuuluu työllisyys ja syrjäisimpien ja eristyksissä olevien alueiden sekä saaristoalueiden taloudellisen rakenteen vahvistaminen, 2) SUHTAUTUU MYÖNTEISESTI yhteisön strategiaa ja toimintasuunnitelmaa koskevan valkoisen kirjan yleissuuntaukseen perustana kansallisen tason toimia täydentäville yhteisön toimien kehittämiselle, 3) KEHOTTAA jäsenvaltioita kehittämään edelleen uusiutuvien energialähteiden edistämistä koskevia kansallisia strategioita ja rakenteita kansallisten menettelyjen mukaisesti, jotta uusiutuvien energialähteiden käyttö koko yhteisössä lisääntyisi huomattavasti, 4) KATSOO, että valkoisen kirjan ohjeellinen 12 prosentin tavoite koko yhteisössä vuoteen 2010 mennessä on hyödyllinen ohje yhteisön sekä jäsenvaltioiden tehostetulle toiminnalle, pitäen kuitenkin mielessä, että erilaiset kansalliset olosuhteet on tarpeen ottaa huomioon, 5) PANEE MERKILLE, että yhteisön ja kansallisten strategioiden tavoitteena olisi oltava uusiutuvien energialähteiden kehittäminen edelleen kannattavalla tavalla niiden kokonaishyötyä ajatellen, 6) TOTEAA, että yhteisön energiamarkkinoiden vapautuminen lisää kaikkiin energialähteisiin, erityisesti uusiutuviin energialähteisiin kohdistuvia kilpailupaineita, mutta myös lisää uusiutuvien energialähteiden kehittämismahdollisuuksia, 7) KATSOO, että uusiutuvien energialähteiden suhteellisia kustannuksia on alennettava, jotta ne voisivat kilpailla muiden energialähteiden kanssa ja siten kasvattaa markkinaosuuksiaan, mikä voidaan yleensä saavuttaa parhaiten markkinaperusteisin välinein, 8) USKOO, että uusiutuvien energialähteiden edistämistä koskevassa strategiassa on keskityttävä kehittyneisiin tekniikoihin, jotta niistä saataisiin täysin kilpailukykyisiä lyhyellä tai pitkällä aikavälillä, 9) TOTEAA, että kehitteillä olevien tekniikoiden tutkimusta, kehittämistä ja esittelyä olisi tuettava uusiutuvien energialähteiden kokonaiskilpailukyvyn parantamiseksi keskipitkällä ja pitkällä aikavälillä, 10) USKOO, että Euroopan unionin laajuisten standardien ja sertifiointijärjestelmien kehittäminen edistää uusiutuvien energialähteiden markkinoille pääsyä, koska ympäristöystävällisillä energiavaihtoehdoilla, teollisuudenaloilla ja teknologioilla on merkittävät olemassa olevat ja mahdollisesti tulevat markkinat, 11) TOTEAA, että jäsenvaltiot valitsevat uusiutuvien energialähteiden käytön edistämiseksi tarkoituksenmukaisimmat keinot, jotka voivat olla esimerkiksi seuraavia: - ohjelmat uusiutuvia energialähteitä koskevan teknologian tutkimuksen, kehittämisen, esittelyn sekä tietojen levittämisen edistämiseksi, - lainsäädännöllisten, hallinnollisten ja institutionaalisten esteiden poistaminen, - verotoimenpiteet, - tuet, - tullietuudet, - energiankulutusmaksut, jotka on suunniteltu edistämään kestävän energiankäytön järjestelmiä, - ympäristömerkinnät, - vapaaehtoiset sopimukset teollisuuden kanssa, - hankintavelvoitteet, - pitkäaikaiset hankintasopimukset ja energiasopimukset, - esteiden poistaminen uusiutuvien energialähteiden kehittämiseltä sovellutuksissa, joissa ne ovat jo kilpailukykyisiä, ja jotka parhaiten soveltuvat niiden kansallisiin olosuhteisiin ja ovat Euroopan yhteisön perustamissopimuksen velvoitteiden mukaisia eivätkä ole valtiontukia koskevien yhteisön yleislinjojen vastaisia, 12) SUHTAUTUU MYÖNTEISESTI komission aikomukseen harkita valtiontukia koskevien yhteisön yleislinjojen tarkistuksen yhteydessä mahdollisesti tarvittavia muutoksia uusiutuvien energialähteiden käytön edistämiseksi, 13) TOTEAA, että kyseiset toimenpiteet voivat vaikuttaa sähkön yhtenäismarkkinoiden kehittymiseen erityisesti uusiutuvien energialähteiden osuuden kasvaessa merkittävästi sekä PANEE kiinnostuneena MERKILLE komission ensimmäisen kertomuksen sähködirektiivin mukaisista yhdenmukaistamisvaatimuksista, 14) VAHVISTAA, että yhteisön tehtävä on toissijaisuusperiaatteen mukaisesti kansallisia toimenpiteitä täydentävä ja että yhteisön tason toiminnalla on lisättävä näiden kansallisten toimenpiteiden arvoa. Olisi pyrittävä varmistamaan riittävä yhteisön rahoitus uusiutuville energialähteille, tarvittaessa rakennerahastoista, niiden erityistavoitteiden mukaisesti, joista eri välineiden osalta on sovittu, 15) KOROSTAA energia-alan puiteohjelman olennaiseksi osaksi tulevan Altener-ohjelman tärkeää merkitystä tukitoimien kehittämisessä ja edistämisessä yhteisön tasolla, 16) USKOO, että on myös erittäin suotavaa sisällyttää uusiutuvat energialähteet yhteisön muihin politiikkoihin silloin, kun se on tarkoituksenmukaista, 17) TOTEAA, että yhteisön muut politiikat, kuten aluepolitiikka, maaseudun kehittämispolitiikka, tutkimus- ja teknologiapolitiikka, ulkopolitiikka, kilpailupolitiikka sekä valtiontukia koskeva politiikka voisivat osaltaan vaikuttaa merkittävästi uusiutuvien energialähteiden edistämiseen, 18) PANEE MERKILLE tässä yhteydessä sen, että valkoisessa kirjassa biomassalla ja jätteillä uskotaan olevan tulevaisuudessa merkittävä asema pyrittäessä saamaan uusiutuville energialähteille entistä suurempia markkinaosuuksia, ja USKOO, että uusiutuvat energialähteet on otettava täysin huomioon maataloutta ja jätehuoltoa koskevien yhteisön politiikkojen kehittämisessä, 19) SUOSITTAA, että uusiutuvia energialähteitä koskevaa valkoista kirjaa tarkasteltaisiin komissiossa sen strategian yhteydessä, jonka avulla ympäristönsuojelu pyritään liittämään osaksi yhteisön politiikkoja ja toimintaa ja joka esitetään Cardiffissa kokoontuvalle Eurooppa-neuvostolle, 20) SUHTAUTUU MYÖNTEISESTI ajatukseen vauhdittamiskampanjasta, 21) ON YHTÄ MIELTÄ siitä, että kampanja on suunniteltava niin, että se herättää teollisuuden, investoijien ja kansalaisten kiinnostusta, 22) TOTEAA, että tämä vaatii jäsenvaltioissa yksityisen ja myös julkisen sektorin sekä yhteisön rahoitusta, 23) KEHOTTAA komissiota esittämään toimintatapaa koskevia ehdotuksia tältä osin, erityisesti rahoituksen suhteen, 24) TOTEAA, että nykyinen tilanne ja valmiudet uusiutuvien energialähteiden kehittämiseen vaihtelevat huomattavasti jäsenvaltioittain ja että tässä yhteydessä jäsenvaltioiden on keskityttävä erityisesti aloihin, joilla markkinoille pääsyä koskevat ennusteet näyttävät lupaavimmilta, 25) KANNUSTAA jäsenvaltioita toimimaan yhteistyössä yhdenmukaistaakseen politiikkaa siten, että toissijaisuusperiaatetta noudattaen yhteisön toiminnalla täydennettävillä kansallisilla politiikoilla ja toimenpiteillä olisi mahdollisimman tehokas yhteisvaikutus. Tätä varten jäsenvaltioiden ja komission olisi tiedotettava toisilleen kansallisella tasolla saavutetusta edistymisestä, 26) KEHOTTAA komissiota seuraamaan edistymistä, johon kuuluu vapautettujen energiamarkkinoiden toiminnan tarkastelu uusiutuvien energialähteiden alalla sekä niiden kehittämistä muiden politiikkojen aloilla, ja laatimaan siitä kertomuksen vuoden 1999 loppuun mennessä ja tämän jälkeen joka toinen vuosi sekä sisällyttämään siihen tarvittaessa tarkistetun toimintasuunnitelman, 27) KEHOTTAA komissiota tarkastelemaan, onko tarvetta tehdä ehdotuksia uusiutuvien energialähteiden laajempaa käyttöä ja uusiutuvilla energialähteillä tuotetun sähkön kauppaa rajoittavien esteiden poistamiseksi, ja KEHOTTAA komissiota kehittämään uusiutuvien energialähteiden kilpailukykyä koskevia indikaattoreita alalla saavutettujen tulosten mittaamiseksi, 28) KEHOTTAA komissiota tiedottamaan jäsenvaltioille tästä toiminnasta ja pitämään ne siinä osallisina. (1) EYVL C 210, 11.7.1997, s. 1.